钦定古今图书集成/明伦汇编/闺媛典/第026卷 > 史书昌妻闵氏
## 钦定古今图书集成/明伦汇编/闺媛典/第026卷 > 史书昌妻闵氏

按《饶州府志》：“闵氏，史书昌妻，诸生闵翼明女也。翼明
理学名儒，持躬端肃，故闵氏幼娴礼仪，言笑无苟。年
十五，适书昌，事姑惟谨，姑病，坐卧不离，以孝闻。夫妇
相敬如宾，恒以德业相迪。书昌学笃行修，良由闵之
内助。昌没，抚诸孤以严，燃膏继晷，督课不少懈。后子
登第官翰苑，即驰书都下曰：‘汝受史职，毋以七寸管
蔑人’。”后改授谏垣，假归，复诫曰：“汝为言官，毋以《三寸
舌》陷人。”皆赫然典策语。晚膺象服之荣，而俭约不殊
寒素。平生戒杀，造次言动必循古礼。寿八十乃卒。